L-aħħar żviluppi fl-Assemblea Nazzjonali tal-Venezwela Riżoluzzjoni tal-Parlament Ewropew tal-21 ta' Jannar 2021 dwar l-aħħar żviluppi fl-Assemblea Nazzjonali tal-Venezwela (2021/2508(RSP)) Il-Parlament Ewropew, – wara li kkunsidra r-riżoluzzjonijiet preċedenti tiegħu dwar il-Venezwela, b'mod partikolari dawk tal-31 ta' Jannar 2019 dwar is-sitwazzjoni fil-Venezwela, tas-16 ta' Jannar 2020 dwar is-sitwazzjoni fil-Venezwela wara l-elezzjoni illegali tal-Presidenza tal-Assemblea Nazzjonali u tal-Bureau ġodda (kolp ta' stat parlamentari) u tal-10 ta' Lulju 2020 dwar is-sitwazzjoni umanitarja fil-Venezwela u l-kriżi tal-migrazzjoni u tar-rifuġjati, – wara li kkunsidra d-dikjarazzjonijiet tal-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà (VP/RGħ) tas-6 ta' Jannar 2021 u tas-7 ta' Diċembru 2020 dwar il-Venezwela u dwar l-elezzjonijiet tas-6 ta' Diċembru 2020 għall-Assemblea Nazzjonali, u d-dikjarazzjonijiet preċedenti tal-Kelliem tal-4 u s-16 ta' Ġunju 2020 dwar l-aħħar żviluppi fil-Venezwela, – wara li kkunsidra d-dikjarazzjonijiet tal-Grupp ta' Kuntatt Internazzjonali tat-8 ta' Diċembru 2020 dwar l-elezzjonijiet tal-Assemblea Nazzjonali tal-Venezwela li saru fis-6 ta' Diċembru 2020, tas-16 ta' Ġunju 2020 li rrifjutat bħala illeġittima n-nomina tad-direttiva tal-Kunsill Elettorali Nazzjonali (CNE) il-ġdida mill-Qorti Suprema tal-Ġustizzja, u tal-24 ta' Ġunju 2020 dwar il-kriżi politika li sejra għall-agħar fil-Venezwela, – wara li kkunsidra d-dikjarazzjonijiet reċenti tal-Grupp ta' Lima, u b'mod partikolari dik tal-5 ta' Jannar 2021, – wara li kkunsidra d-dikjarazzjoni tal-Kumitat għall-Affarijiet Barranin tiegħu tal-11 ta' Ġunju 2020 dwar l-attakki fuq l-Assemblea Nazzjonali tal-Venezwela, – wara li kkunsidra d-dikjarazzjoni tal-kopresidenti tal-Grupp tiegħu għas-Sostenn għad-Demokrazija u Koordinazzjoni tal-Elezzjonijiet tat-2 ta' Diċembru 2020 dwar in-nuqqas ta' rikonoxximent tal-Parlament Ewropew tal-elezzjonijiet leġiżlattivi fil-Venezwela fis-6 ta' Diċembru 2020, – wara li kkunsidra d-dikjarazzjonijiet reċenti tas-Segretarju Ġenerali tal-Organizzazzjoni tal-Istati Amerikani dwar is-sitwazzjoni fil-Venezwela, – wara li kkunsidra d-Deċiżjoni tal-Kunsill (PESK) 2020/898 tad-29 ta' Ġunju 2020 li temenda d-Deċiżjoni (PESK) 2017/2074 dwar miżuri restrittivi fid-dawl tas-sitwazzjoni fil-Venezwela, li żiedet 11-il uffiċjal Venezwelan ewlieni mal-lista tal-individwi soġġetti għal miżuri restrittivi, – wara li kkunsidra l-ewwel rapport tal-Missjoni Internazzjonali Indipendenti ta' Tiftix tal-Fatti tan-NU dwar ir-Repubblika Bolivarjana tal-Venezwela ppubblikat fis-16 ta' Settembru 2020, – wara li kkunsidra l-Konferenza Internazzjonali tad-Donaturi b'solidarjetà mar-rifuġjati u l-migranti Venezwelani fl-Amerika Latina u l-Karibew tas-26 ta' Mejju 2020, – wara li kkunsidra l-Kostituzzjoni Venezwelana, – wara li kkunsidra l-Istatut ta' Ruma tal-Qorti Kriminali Internazzjonali (QKI), – wara li kkunsidra r-rapport tal-QKI bit-titlu "Attivitajiet ta' Eżami Preliminari (2020) – Venezwela I" tal-14 ta' Diċembru 2020, – wara li kkunsidra l-Artikolu 132(2) u (4) tar-Regoli ta' Proċedura tiegħu, A. billi l-elezzjonijiet parlamentari illegali u illeġittimi li saru fil-Venezwela fis-6 ta' Diċembru 2020 saru mingħajr ma kienu konformi mal-istandards internazzjonali minimi għal proċess kredibbli u naqsu milli jirrispettaw il-pluraliżmu politiku, id-demokrazija, it-trasparenza u l-istat tad-dritt; billi l-parteċipazzjoni tal-votanti kienet estremament baxxa u għalhekk iċ-ċaħda tal-elezzjonijiet mill-poplu Venezwelan hija evidenti; billi l-forzi demokratiċi fil-Venezwela unanimament qablu li ma jipparteċipawx f'din il-farsa elettorali; billi 27 partit politiku ffirmaw il-ftehim, inklużi l-akbar erba' partiti tal-oppożizzjoni Voluntad Popular, Primero Justicia, Acción Democrática u Un Nuevo Tiempo; billi l-elezzjonijiet naqsu milli jissodisfaw il-kundizzjonijiet meħtieġa mil-liġijiet Venezwelani; B. billi l-komunità internazzjonali, li tinkludi l-Unjoni Ewropea, il-Grupp ta' Kuntatt Internazzjonali, il-Grupp ta' Lima u l-Istati Uniti, irrifjutat li jsiru elezzjonijiet parlamentari fl-2020 minħabba n-nuqqas totali tal-kundizzjonijiet ħielsa u ġusti u ma rrikonoxxitx ir-riżultati ta' dan il-proċess elettorali bħala leġittimi jew rappreżentattivi tar-rieda tal-poplu Venezwelan; billi din l-elezzjoni illegali kompliet iċċekken l-ispazju demokratiku fil-pajjiż għall-minimu assolut u ħolqot ostakli kbar ħafna għar-riżoluzzjoni tal-kriżi politika fil-Venezwela; C. billi fis-26 ta' Diċembru 2020, l-Assemblea Nazzjonali leġittima tal-2015 preseduta minn Juan Guaidó pproċediet biex tgħaddi leġiżlazzjoni sabiex testendi l-mandat kostituzzjonali u amministrattiv tagħha għal sena sa meta jkunu jistgħu jsiru elezzjonijiet ħielsa, ġusti, verifikabbli u demokratiċi fil-Venezwela; D. billi fit-13 ta' Ġunju 2020, il-Qorti Suprema tal-Ġustizzja illeġittimu ħatar membri ġodda għas-CNE mingħajr ma kellu l-ebda setgħa legali li jagħmel dan; billi, skont l-Artikoli 187 u 296 tal-Kostituzzjoni tal-Venezwela, dawn il-ħatriet huma l-kompetenza unika u esklużiva tal-Assemblea Nazzjonali, li hija organu demokratikament elett mill-poplu Venezwelan; billi l-komunità internazzjonali ma rrikonoxxiet l-ebda deċiżjoni jew sentenza li ttieħdet b'mod unilaterali minn dawn il-korpi illeġittimi; billi l-uffiċjali responsabbli għal dawn id-deċiżjonijiet ġew inklużi wkoll fil-lista tas-sanzjonijiet tal-Kunsill; E. billi f'Lulju 2020, l-Uffiċċju tal-Kummissarju Għoli tan-NU għad-Drittijiet tal-Bniedem, immexxi minn Michelle Bachelet, sab li "d-deċiżjonijiet tat-Tribunal Suprem tal-Ġustizzja jnaqqsu l-possibbiltà li jinbnew kundizzjonijiet għal proċessi elettorali demokratiċi u kredibbli" u li dawn id-deċiżjonijiet ġudizzjarji "jaħtru retturi ġodda tal-Kunsill Elettorali Nazzjonali mingħajr il-kunsens tal-forzi politiċi kollha"; F. billi fl-10 ta' Jannar 2019, Nicolás Maduro użurpa b'mod illeġittimu l-poter presidenzjali quddiem il-Qorti Suprema tal-Ġustizzja, bi ksur tal-ordni kostituzzjonali; G. billi fit-23 ta' Jannar 2019, il-President tal-Assemblea Nazzjonali elett b'mod leġittimu u demokratiku, Juan Guaidó, ħa l-ġurament tal-ħatra bħala l-President interim tal-Venezwela, f'konformità mal-Artikolu 233 tal-Kostituzzjoni Venezwelana; H. billi l-UE u l-Parlament ripetutament appellaw biex il-Venezwela terġa' lura lejn id-demokrazija u l-istat tad-dritt permezz ta' proċess politiku kredibbli; billi Nicolás Maduro pubblikament ċaħad il-possibbiltà li jorganizza b'mod urġenti elezzjonijiet presidenzjali, leġiżlattivi u lokali ħielsa, ġusti, trasparenti, inklużivi u kredibbli bi tweġiba għat-talbiet tal-VP/RGħ, tal-Grupp ta' Kuntatt Internazzjonali u tal-Parlament; I. billi l-Parlament, permezz tar-riżoluzzjoni tiegħu tal-31 ta' Jannar 2019, irrikonoxxa lil Juan Guaidó bħala l-president interim leġittimu tar-Repubblika Bolivarjana tal-Venezwela skont il-Kostituzzjoni tal-Venezwela; J. billi 25 mis-27 Stat Membru rrikonoxxew lil Juan Guaidó bħala l-uniku president interim leġittimu tal-pajjiż sakemm jissejħu elezzjonijiet presidenzjali ħielsa, trasparenti u kredibbli ġodda sabiex terġa' tiġi stabbilita d-demokrazija; billi bosta stati demokratiċi oħra għamlu l-istess; K. billi fit-12 ta' Novembru 2020, il-Kunsill estenda l-miżuri restrittivi kontra l-Venezwela sal-14 ta' Novembru 2021; billi dawn il-miżuri inkludew embargo fuq l-armi u fuq it-tagħmir għar-repressjoni interna, kif ukoll projbizzjoni fuq l-ivvjaġġar u l-iffriżar tal-assi ta' 36 mexxej u uffiċjal għoli Venezwelani; L. billi, fl-2017, il-Parlament ta l-Premju Sakharov għal-Libertà tal-Ħsieb tiegħu lill-oppożizzjoni demokratika u lill-priġunieri politiċi fil-Venezwela; M. billi l-COVID-19 kompliet taggrava s-sitwazzjoni diġà kritika fil-Venezwela; billi l-kollass tas-sistema tas-saħħa, l-iperinflazzjoni, in-nuqqas gravi ta' ikel u mediċini u kriżi umanitarja mwiegħra ġiegħlu lil madwar mill-inqas parti waħda minn sitta tal-popolazzjoni titlaq mill-pajjiż, u, sa tmiem l-2020, telqu aktar minn ħames miljun u nofs Venezwelan; N. billi l-Uffiċċju tal-Prosekutur tal-QKI ħabbar fl-14 ta' Diċembru 2020, qabel ir-rapport preliminari tiegħu u wara evalwazzjoni u analiżi dettaljati tal-informazzjoni disponibbli li hemm raġunijiet validi biex wieħed jemmen li l-awtoritajiet ċivili, il-membri tal-forzi armati u l-individwi favur il-Gvern fil-Venezwela huma responsabbli għal "priġunerija, tortura, stupru u/jew forom oħra ta' vjolenza sesswali u persekuzzjoni ta' grupp jew komunità għal raġunijiet politiċi, u jaf wettqu reati serji ħafna kontra l-umanità"; billi deċiżjoni finali dwar il-kwistjoni se tittieħed fl-ewwel nofs tal-2021; billi fis-16 ta' Settembru 2020 il-Missjoni Internazzjonali Indipendenti ta' Tiftix tal-Fatti tan-NU dwar il-Venezwela rrapportat li l-gvern u l-forzi tas-sigurtà tar-reġim, bl-għarfien tal-President Maduro u ta' wħud mill-ministri tiegħu, wettqu delitti kontra l-umanità fosthom eżekuzzjonijiet u tortura, filwaqt li ddikjarat li l-Istat Venezwelan jeħtieġlu jżomm responsabbli lil dawk responsabbli għall-eżekuzzjonijiet extraġudizzjarji, l-għajbien sfurzat, id-detenzjonijiet arbitrarji u t-tortura, u jipprevjeni milli jseħħu aktar atti ta' din in-natura; O. billi l-aktar rapport reċenti ppubblikat mill-Istitut CASLA fl-14 ta' Jannar 2021 jipprovdi evidenza tal-ippjanar strateġiku ta' repressjoni sistematika u tad-delitti kontinwi kontra l-umanità mwettqa mir-reġim, u jiżvela xejriet ġodda ta' tortura, iż-żieda fiċ-ċentri ta' detenzjoni u ta' tortura klandestini u illegali, u l-interferenza ta' stati oħra biex jinstigaw u jwettqu tali delitti; billi dan ir-rapport jenfasizza wkoll il-kundizzjonijiet inumani li fihom il-priġunieri politiċi jinżammu taħt l-art u jiġu esposti għal tortura fiżika u psikoloġika kontinwa, li ma tissodisfax l-istandards minimi tar-Regoli għat-Trattament tal-Priġunieri adottati mill-Ewwel Kungress tan-Nazzjonijiet Uniti dwar il-Prevenzjoni tal-Kriminalità u t-Trattament tat-Trasgressuri, li sar f'Ġinevra fl-1955, u approvat mill-Kunsill Ekonomiku u Soċjali fir-riżoluzzjonijiet tiegħu 663 C (XXIV) tal-31 ta' Lulju 1957 u 2076 (LXII) tat-13 ta' Mejju 1977; P. billi l-priġunier politiku u indiġenu tal-grupp etniku ta' Pemón, Salvador Franco, miet minħabba mard f'ħabs Venezwelan fit-3 ta' Jannar 2021, mingħajr ma rċieva l-ebda attenzjoni medika, minkejja l-fatt li minn Novembru 2020 huwa kellu digriet tal-qorti, li ġie injorat, biex jiġi ttrasferit għal sptar; Q. billi, mill-5 ta' Jannar 2021, ir-reġim intensifika l-attakki u l-persekuzzjoni tiegħu fil-konfront tal-ftit stabbilimenti tal-midja ħielsa u indipendenti li għad fadal fil-pajjiż filwaqt li kkonfiska l-assi u l-għodod tagħhom u ġegħelhom iwaqqfu immedjatament l-attività tagħhom; R. billi, skont rapporti tal-aħbarijiet u attivisti tad-drittijiet tal-bniedem, mill-inqas 23 persuna nqatlu reċentement f'kunflitt bejn il-pulizija u l-gruppi fil-kapitali Venezwelana, Caracas, hekk kif il-gvern qed jiffaċċja skrutinju u investigazzjoni internazzjonali għall-qtil mill-forzi tas-sigurtà; Itenni li sakemm isiru elezzjonijiet verament ħielsa, kredibbli, inklużivi, trasparenti u kompletament demokratiċi fil-Venezwela, huwa se jkompli jikkunsidra l-Assemblea Nazzjonali eletta f'Diċembru 2015, il-President tagħha Juan Guaidó, u l-Kummissjoni Delegata tagħha li wkoll hija mmexxija minn Juan Guaidó, li kienu l-aħħar espressjoni ħielsa tal-Venezwelani fi proċess elettorali, bħala l-uniku korp politiku demokratiku u rappreżentattiv leġittimu fil-Venezwela; jistieden lill-Kunsill u lill-Istati Membri jirrikonoxxu b'mod inekwivoku l-kontinwazzjoni kostituzzjonali tal-Assemblea Nazzjonali leġittima tal-Venezwela eletta fl-2015 u lill-President interim leġittimu tal-Venezwela, Juan Guaidó; Jiddispjaċih dwar l-elezzjonijiet parlamentari illegali u illeġittimi li jirriżultaw mill-proċess elettorali frawdolenti organizzat fis-6 ta' Diċembru 2020 u jiċħadhom, u jtenni li l-proċess elettorali la kien konformi mal-kundizzjonijiet u l-istandards aċċettati internazzjonalment u mal-liġijiet tal-Venezwela, la kien ħieles u ġust u lanqas ma rrappreżenta r-rieda tal-poplu Venezwelan; abbażi ta' dawn l-elezzjonijiet mhux demokratiċi, la jirrikonoxxi l-leġittimità u lanqas jirrikonoxxi l-legalità tal-Assemblea Nazzjonali frawdolenti stabbilita fil-5 ta' Jannar 2021; Itenni li l-unika soluzzjoni sostenibbli għall-kriżi multidimensjonali fil-Venezwela, li għandha impatt fuq ir-reġjun kollu, hija triq politika, paċifika u demokratika 'l quddiem, li tinvolvi elezzjonijiet presidenzjali, parlamentari, reġjonali u lokali li jkunu kredibbli, inklużivi, ħielsa, ġusti u trasparenti u li jirrispettaw l-istandards internazzjonali, b'garanziji għal kundizzjonijiet ekwi u għall-parteċipazzjoni bla xkiel tal-partiti politiċi kollha, u li jsiru taħt osservazzjoni internazzjonali oġġettiva; Jesprimi s-solidarjetà u l-appoġġ sħiħ tiegħu mal-poplu tal-Venezwela li qiegħed iġarrab l-effetti ta' kriżi umanitarja u politika serja, li bħalissa qiegħda tiġi aggravata mill-pandemija tal-COVID-19; jiġbed l-attenzjoni lejn il-kriżi migratorja allarmanti u l-effetti kollaterali tagħha madwar ir-reġjun kollu u jfaħħar l-isforzi u s-solidarjetà murija mill-pajjiżi ġirien; Jappella għall-ħelsien immedjat u mingħajr kundizzjonijiet ta' aktar minn 350 priġunier politiku miżmuma fil-Venezwela, ċifra ċċertifikata minn Foro Penal Venezolano u l-Organizzazzjoni tal-Istati Amerikani; Itenni l-obbligu li jiġu garantiti b'mod sħiħ ir-rispett għad-drittijiet tal-bniedem fil-Venezwela kif ukoll il-ħarsien tagħhom, u jimpenja ruħu li jkun partikolarment viġilanti fir-rigward ta' kwalunkwe att ta' repressjoni, b'mod partikolari kontra membri tal-forzi demokratiċi; jiddenunzja t-theddid li sar mill-Viċi President tal-Assemblea Nazzjonali kkostitwita illegalment, Iris Varela, meta qalet li se tordna l-arrest u l-prosekuzzjoni ta' membri tal-oppożizzjoni u tal-President Juan Guaidó, il-konfiska tal-assi tagħhom u r-revoka taċ-ċittadinanza tagħhom; Jikkundanna r-repressjoni l-aktar reċenti fuq il-libertà tal-espressjoni mwettqa mir-reġim u l-għeluq ta' stamperiji tal-gazzetti u stabbilimenti tal-midja li mhumiex politikament allinjati mar-reġim ta' Maduro; Jilqa' d-deċiżjoni reċenti tal-Kunsill tad-29 ta' Ġunju 2020 li jestendi s-sanzjonijiet immirati għal 11-il individwu ieħor – deċiżjoni li ma tkunx ta' ħsara għall-popolazzjoni Venezwelana, u jitlob li dawn is-sanzjonijiet jissaħħu u jitwessgħu b'mod immedjat; iqis li l-awtoritajiet tal-UE jeħtiġilhom konsegwentement jillimitaw il-movimenti tal-individwi mniżżla f'dik il-lista, kif ukoll dawk tal-eqreb qraba tagħhom, u jiffriżaw l-assi u l-viżi tagħhom; jappella wkoll għall-projbizzjoni immedjata tal-kummerċ u ċ-ċirkolazzjoni tad-deheb tad-demm mill-Venezwela fl-UE; Itenni l-importanza tal-kooperazzjoni mill-qrib kontinwa mal-alleati internazzjonali, b'mod partikolari l-amministrazzjoni l-ġdida tal-Istati Uniti u l-Grupp ta' Lima, sabiex tingħata spinta ġdida lill-isforz diplomatiku internazzjonali estensiv biex jerġgħu jkun hemm id-demokrazija, l-istat tad-dritt u l-prosperità għall-poplu tal-Venezwela; jistieden lill-VP/RGħ u lill-Kunsill għal politika ta' livell għoli kkoordinata mal-Istati Uniti u l-Grupp ta' Lima, sabiex jikkontribwixxu għal approċċ strateġiku aktar komprensiv għall-isforzi diplomatiċi internazzjonali u jivvalutaw bir-reqqa s-sitwazzjoni li qed terġa' tmur għall-agħar fil-Venezwela; Jistieden lill-Assemblea Nazzjonali leġittima u lill-President tagħha Juan Guaidó jiżguraw trasparenza sħiħa fil-ġestjoni tal-fondi tagħhom sabiex jiggarantixxu responsabbiltà sħiħa; Ifakkar li l-kriżi fil-Venezwela hija l-aktar waħda sottofinanzjata fid-dinja u jistieden lill-komunità internazzjonali tonora l-impenji finanzjarji tagħha u tiżborża l-ammonti impenjati għall-kriżi umanitarja fil-Venezwela kif qablet dwarhom il-Konferenza tad-Donaturi; Jappoġġja bis-sħiħ l-investigazzjonijiet tal-QKI dwar ir-reati u l-atti ta' repressjoni estensivi mwettqa mir-reġim Venezwelan; jitlob lill-Unjoni Ewropea tappoġġja l-inizjattiva tal-Istati Partijiet tal-QKI biex jiftħu investigazzjoni dwar l-allegati delitti kontra l-umanità mwettqa mir-reġim ta' Maduro sabiex dawk responsabbli jagħtu kont ta' għemilhom; Jappoġġja bil-qawwa t-talba tas-Segretarju Ġenerali tan-NU li ssir investigazzjoni indipendenti u sħiħa dwar il-każijiet ta' qtil li twettqu, f'konformità mar-riżoluzzjonijiet tiegħu adottati preċedentement; Jitlob li jitwaqqaf Grupp ta' Kuntatt bejn il-Membri tal-Parlament Ewropew u r-rappreżentanti eletti demokratikament tal-Kummissjoni Delegata tal-Assemblea Nazzjonali sabiex jiffaċilita l-kuntatt u d-djalogu regolari mal-forzi demokratiċi leġittimi fil-Venezwela; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-President interim leġittimu tar-Repubblika u tal-Assemblea Nazzjonali tar-Repubblika Bolivarjana tal-Venezwela Juan Guaidó, lill-gvernijiet u lill-parlamenti tal-pajjiżi tal-Grupp ta' Lima, lill-Assemblea Parlamentari Ewro-Latino-Amerikana, lis-Segretarju Ġenerali tal-Organizzazzjoni tal-Istati Amerikani u lis-Segretarju Ġenerali tan-Nazzjonijiet Uniti.
Extracted from TA-9-2021-0019_MT.docx